Document ID: 32009D0852

KOMISJONI OTSUS,
26. november 2009,
Euroopa Parlamendi ja nõukogu määruste (EÜ) nr 852/2004 ja (EÜ) nr 853/2004 alusel võetavate üleminekumeetmete kohta seoses nõuetele mittevastava toorpiima töötlemisega teatavates Rumeenia piimatöötlemisettevõtetes ja selliste ettevõtete struktuurinõuetega
(teatavaks tehtud numbri K(2009) 9083 all)
(EMPs kohaldatav tekst)
(2009/852/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 852/2004 toiduainete hügieeni kohta, (1) eriti selle artikli 12 teist lõiku,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (2) eriti selle artiklit 9,
ning arvestades järgmist:
(1)
Määruses (EÜ) nr 852/2004 on sätestatud muu hulgas ohuanalüüsil ja kriitiliste kontrollpunktide põhimõttel põhinevad toiduainete hügieeni üldeeskirjad toidukäitlejatele. Määruse kohaselt peavad toidukäitlejad vastama teatavatele menetlustele, mille aluseks on nimetatud põhimõtted.
(2)
Määruses (EÜ) nr 853/2004 on sätestatud loomset päritolu toidu hügieeni erieeskirjad toidukäitlejatele ning on täiendatud määruses (EÜ) nr 852/2004 sätestatud eeskirju. Määrustes (EÜ) nr 852/2004 ja (EÜ) nr 853/2004 sätestatud eeskirjad sisaldavad struktuurinõudeid piimatöötlemisettevõtetele ning toorpiima ja piimatoodete hügieeninõudeid.
(3)
Bulgaaria ja Rumeenia ühinemisaktiga (edaspidi „ühinemisakt”) on Rumeeniale võimaldatud üleminekuperiood, mis lõpeb 31. detsembril 2009 ja mille jooksul tuleb teatavad piimatöötlemisettevõtted viia vastavusse määrustes (EÜ) nr 852/2004 ja (EÜ) nr 853/2004 sätestatud struktuuri- ja hügieeninõuetega.
(4)
Ühinemisakti VII lisa 5. peatüki B.I. jao punktiga a on lubatud teatavatel piimatöötlemisettevõtetel, mis ei ole vastavuses määrustes (EÜ) nr 852/2004 ja (EÜ) nr 853/2004 sätestatud struktuurinõuetega, tegutseda kuni 31. detsembrini 2009.
(5)
Pärast Rumeenia ühinemist on struktuurinõuetele vastavate ettevõtete arv suurenenud. Teatavates piimatöötlemisettevõtetes on siiski veel lõpule viimata sellised struktuuriparandused, mida tuleb teha selleks, et ettevõtted oleksid nimetatud nõuetele vastavad. Arvestades käimasolevaid struktuurseid parandusi, on vaja teha tähtajaline erand määrustes (EÜ) nr 852/2004 ja (EÜ) nr 853/2004 sätestatud struktuurinõuete osas. Kõnealustele struktuurinõuetele mittevastavate ettevõtete loetelu on esitatud käesoleva otsuse I lisas.
(6)
Ühinemisakti VII lisa 5. peatüki B.I. jao punktiga c on lubatud teatavatel piimatöötlemisettevõtetel, mis ei ole vastavuses määruses (EÜ) nr 853/2004 sätestatud hügieeninõuetega, tegutseda kuni 31. detsembrini 2009.
(7)
Selliseid piimatootmismajandeid, mis ei vasta kõnealustele hügieeninõuetele, leidub kogu Rumeenias. Viimastel aastatel on kõnealustele nõuetele vastava toorpiima osa Rumeenia piimatöötlemisettevõtetele tarnitavas piimas suurenenud vaid vähesel määral.
(8)
Arvestades praegust olukorda, on asjakohane sätestada tähtajaline erand määruses (EÜ) nr 853/2004 sätestatud hügieeninõuetest, et lubada Rumeenial viia oma piimandussektor kõnealuste nõuetega vastavusse.
(9)
Pidades silmas seda olukorda, tuleks lubada teatavatel käesoleva otsuse II lisas loetletud piimatöötlemisettevõtetel erandina määrusest (EÜ) nr 853/2004 jätkata nii nõuetele vastava kui ka nõuetele mittevastava piima töötlemist sel juhul, kui neid töödeldakse eraldi tootmisliinidel. Lisaks sellele tuleks lubada teatavatel käesoleva otsuse III lisas loetletud piimatöötlemisettevõtetel jätkata nõuetele mittevastava piima töötlemist ka ilma eraldi tootmisliinideta.
(10)
Et struktuurinõuetele vastavaid piimatöötlemisettevõtteid mitte karistada, on asjakohane lubada neil nõuetele mittevastavat piima vastu võtta samadel tingimustel kui kõnealustele nõuetele mittevastavail piimatöötlemisettevõtteil.
(11)
Nõuetele mittevastavast piimast valmistatud piimatoodete turustamine peaks siiski piirduma Rumeeniaga või võib neid täiendavalt töödelda piimatöötlemisettevõtetes, mis on hõlmatud käesolevas otsuses ettenähtud erandiga.
(12)
Käesoleva otsusega lubatud üleminekuperiood peaks piirduma kahekümne nelja kuuga alates 1. jaanuarist 2010. Rumeenia piimandussektori olukord tuleks uuesti läbi vaadata enne nimetatud perioodi lõppu. Seetõttu peaks Rumeenia esitama komisjonile aastaruanded kõnealuse liikmesriigi piimatöötlemisettevõtete, piimatöötlemisettevõtetele toorpiima tarnivate piimatootmismajandite ning nõuetele mittevastava piima kogumise ja transpordi süsteemi ajakohastamisel tehtud edusammude kohta.
(13)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse kohaldamisel tähendab „nõuetele mittevastav piim” piima, mis ei vasta määruse (EÜ) nr 853/2004 III lisa IX jao I peatüki II ja III alapeatüki nõuetele.
Artikkel 2
1. Määruse (EÜ) nr 852/2004 II lisa II peatükis ja määruse (EÜ) nr 853/2004 III lisa I jao II ja III peatükis, II jao II ja III peatükis ning V jao I peatükis sätestatud struktuurinõudeid ei kohaldata kuni 31. detsembrini 2011 käesoleva otsuse I lisas loetletud Rumeenia piimatöötlemisettevõtete suhtes.
2. Lõikes 1 osutatud ettevõtetes toodetud piimatooteid võib:
a)
viia ainult Rumeenia siseturule või
b)
täiendavalt töödelda I lõikes osutatud Rumeenia ettevõtetes.
Sellistel piimatoodetel peab olema määruse (EÜ) nr 853/2004 artiklis 5 sätestatud tervisemärgist ja identifitseerimismärgist erinev tervisemärk või identifitseerimismärk.
Artikkel 3
Erandina määruse (EÜ) nr 853/2004 III lisa IX jao I peatüki II ja III alapeatükis sätestatud nõuetest on lubatud käesoleva otsuse II lisas loetletud piimatöötlemisettevõtetel kuni 31. detsembrini 2011 töödelda nii nõuetele vastavat kui ka mittevastavat piima sel juhul, kui nõuetele vastavat ja mittevastavat piima töödeldakse eraldi tootmisliinidel.
Artikkel 4
Erandina määruse (EÜ) nr 853/2004 III lisa IX jao I peatüki II ja III alapeatükis sätestatud nõuetest on lubatud käesoleva otsuse III lisas loetletud piimatöötlemisettevõtetel kuni 31. detsembrini 2011 töödelda nõuetele mittevastavat piima ka ilma eraldi tootmisliinideta.
Artikkel 5
Nõuetele mittevastavast piimast tooteid võib:
a)
viia ainult Rumeenia siseturule või
b)
täiendavalt töödelda artiklites 2, 3 ja 4 osutatud Rumeenia piimatöötlemisettevõtetes.
Sellistel piimatoodetel peab olema määruse (EÜ) nr 853/2004 artiklis 5 sätestatud tervisemärgist ja identifitseerimismärgist erinev tervisemärk või identifitseerimismärk.
Artikkel 6
Rumeenia esitab komisjonile aastaruanded määruste (EÜ) nr 852/2004 ja (EÜ) nr 853/2004 nõuetega vastavusse viimisel saavutatud edusammude kohta:
a)
artikli 2 lõikes 1 osutatud töötlemisettevõtete osas, sealhulgas ajakava nende vastavusse viimise kohta kõnealuse sätte struktuurinõuetele;
b)
nõuetele mittevastavat piima tootvate majandite osas;
c)
nõuetele mittevastava piima kogumise ja transpordi süsteemi osas.
Esimene aastaaruanne tuleb esitada komisjonile hiljemalt 31. detsembril 2010 ja teine aastaaruanne hiljemalt 31. oktoobril 2011.
Kõnealuste aruannete vorm on sätestatud IV lisas.
Artikkel 7
Käesolevat otsust kohaldatakse 1. jaanuarist 2010 kuni 31. detsembrini 2011.
Artikkel 8
Käesolev otsus on adresseeritud liikmesriikidele.
Brüssel, 26. november 2009

Labels: 17
7
3
0
18
15